SE VIDEO ØVERST I ARTIKLEN: Fly nødlander efter motorstop i luften

Ved du noget? Så send en mail til 1224@eb.dk eller sms/mms til 1224 (alm. takst)

Et fly blev søndag eftermiddag tvunget til at nødlande uden for lufthavnen ved Roskilde.

- Vi er på vej derud nu. Vi har fået en melding om, at der var én passager i flyet, en tysk mand født i 1962, og at han ikke er kommet alvorligt til skade, siger vagtchef hos Midt- og Vestsjællands Politi Claus Hald Simonsen til Ekstra Bladet.

- I forbindelse med en flyopvisning ved Roskilde Airshow havde flyet fået motorproblemer, hvorfor piloten valgte at foretage nødlanding på nærliggende mark. Nødlandingen foregik ved, at piloten trak landingsstellet op og foretog en mavelanding, skriver Midt- og Vestsjællands Politi i en pressemeddelse.

Jeg tænkte bare, ÅH NEJ!

Et øjenvidne fortæller til Ekstra Bladet, at flyet skal være en tysk model fra, som blev brugt under 2. Verdenskrig. En Messerschmitt 109.

- Piloten flyver først på hovedet, så laver han nogle voldsomme højre og venstre sving. Og så ved jeg ikke, hvad der sker, men det lyder som om motoren går ud, og da han flyver ved meget lav højde, går flyet hurtigt mod jorden, siger Jan Pedersen til Ekstra Bladet.

- Jeg tænkte bare, åh nej! Det er måske sidste gang, jeg ser et fly af den slags i luften. De er nemlig meget sjældne, siger flyentusiasten og fortsætter:

- Dernæst tænkte jeg selvfølgelig på piloten. Jeg håber bestemt ikke, at der er sket noget.

Her ses flyet på landingsbanen i god stand, inden det kom i luften. (Foto: PRIVAT).

Blev brugt af Luftwaffe

Piloten, der fløj det gamle fly, var angiveligt en meget erfaren herre. Efter flystyrtet blev det oplyst ved opvisningen, at han har 15.000 flyvetimer bag sig, fortæller Jan Pedersen.

Flyet blev produceret i 1930'erne og fremefter. Det blev brugt af Luftwaffe under 2. Verdenskrig.

Det anslås, at der blev produceret omkring 40.000 eksemplarer.

Og at det netop er denne model, der styrtede ned, gør ondt i hjertet på flyentusiast Jan Pedersen.

Hundedyrt veteranfly

- Jeg tror kun, at der findes omkring ti stykker tilbage rundt om i verden, der rent faktisk kan flyve, siger han.

Ifølge Jan Pedersen koster et Messerschmitt-fly i denne stand i hvert fald et tocifret millionbeløb.

På flyets hjemmeside kan man læse, at flyet har været i aktiv tjeneste fra 1958-1965.

Efter at flyet blev 'pensioneret' er det blevet brugt i filmen 'Slaget om England' fra 1969, der havde Michael Caine i en af hovedrollerne.

Nu bruges flyet altså af EADS Heritage Flight til opvisninger.